送成老赴西安
作者：鄒浩
朝代：宋

paragraphs: 先生出逢堯舜時，自當勳業追臯夔。
胸中廊廟乃州縣，雪霜次骨西安馳。
旁觀往往屢興歎，色初不變心希夷。
但云将聖世所大，乘田委吏皆嘗爲。
道通爲一無不可，等君事耳何高卑。
高齋高居萬物表，清獻清風天下師。
此心妙與此公契，莫或遑處今其誰。
民歌仁恩到天耳，天須默薦君王知。
坐令四海歸一握，陰陽變化隨設施。
行即騐矣姑且置，聊引花前金屈巵。